এবারের হজ ব্যবস্থাপনায় চরম বিশৃঙ্খলা আর দুর্ভোগের খবর এসেছে সংবাদপত্রে। হজের বিভিন্ন আনুষ্ঠানিক রীতি পালন করতে গিয়ে হাজীরা চরম দুর্ভোগের শিকার হয়েছেন। পরিবহন সেবা, থাকার তাঁবু এবং খাবারের ব্যবস্থাপনাতেও ছিল চরম ঔদাসীন্য। হজ এজেন্সিগুলোর উদাসীনতার কারণেই হাজীদের এমন দুর্ভোগ পোহাতে হয়েছে। অধিকাংশ হাজীর তাঁবুতে এসির ব্যবস্থা ছিল না। আরাফাতের দিন পরিবহন সেবা না পেয়ে বেশিরভাগ বাংলাদেশি হাজীকেই মাইলের পর মাইল হাঁটতে হয়েছে। গরমে ওষ্ঠাগত হয়েছে অনেক হাজীর প্রাণ। আবার অনেক হাজীকে দিনের পর দিন না খেয়েও থাকতে হয়েছে। এমন একটি ধর্মীয় ব্রত পালনে এমন অব্যবস্থাপনা আর দুর্ভোগ কারোই প্রত্যাশা ছিল না।